Rozsudok Krajského súdu Bratislava sp. zn. 14Co/29/2014 z 13. 2. 2017
Rozsudok Krajského súdu Bratislava z 13. februára 2017, sp. zn. 14Co/29/2014, ECLI:SK:KSBA:2017:1110218108.1
Súd: Krajský súd Bratislava
Spisová značka: 14Co/29/2014
ECLI: ECLI:SK:KSBA:2017:1110218108.1
Dátum vydania: 13. 2. 2017
Forma: Rozsudok
Oblasť práva: Občianske právo
Text rozhodnutia
Súd: Krajský súd Bratislava Spisová značka: 14Co/29/2014 Identifikačné číslo súdneho spisu: 1110218108 Dátum vydania rozhodnutia: 14. 02. 2017 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2017:1110218108.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky JUDr. Kataríny Javorčíkovej a členiek JUDr. Dariny Kuchtovej a Mgr. Barbory Bartekovej v právnej veci žalobcu: Lawyer Partners a.s., so sídlom Prievozská 37, Bratislava, IČO: 35 944 471, zastúpený Advokátskou kanceláriou Chabadová, s.r.o., so sídlom Pri starej prachárni 13, Bratislava, proti žalovanému: K. S., bytom B. 6, I., o zaplatenie 6,30 eur, o odvolaní žalobcu proti rozsudku Okresného súdu Bratislava I v Bratislave č.k. 11C/2/2013 - 28 zo dňa 21.03.2013, takto r o z h o d o l : Krajský súd v Bratislave rozsudok Okresného súdu Bratislava I v Bratislave č.k. 11C/2/2013 - 28 zo dňa 21.03.2013 p o t v r d z u j e . Žalovanému nepriznáva nárok na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie zamietol a žalovanému nepriznal náhradu trov konania. 2. Z odôvodnenia rozsudku vyplýva, že žalobou podanou dňa 26.07.2006 sa žalobca domáhal voči žalovanému zaplatenia sumy 190,- Sk (6,30 eur) z titulu nezaplatených koncesionárskych poplatkov Žalobu odôvodnil tým, že Slovenský rozhlas na žalobcu postúpil pohľadávku na základe verejnej obchodnej súťaže, pričom žalovaný bol informovaný o postúpení pohľadávky oznámením zo dňa 20.10.2005. Súčasne bol vyzvaný na úhradu nedoplatkov vo výške 700,- Sk. Žalobca si uplatnil len nepremlčanú časť tohto nedoplatku vo výške 190,- Sk. Súd prvej inštancie konštatoval, že v konaní zaťažuje dôkazné bremeno žalobcu. Jeho povinnosťou bolo preukázať svoje tvrdenia v žalobe. Konkrétne, že na základe realizačnej zmluvy č. 1 k Rámcovej zmluve o postúpení pohľadávok zo dňa 15.07.2005 prevzal od Slovenského rozhlasu aj žalovanú pohľadávku. Súd sa oboznámil sa s predloženými listinnými dôkazmi - poštovým podacím hárkom zo dňa 20.10.2005, listom adresovanom žalovanému zo dňa 20.10.2005 podpísanom v elektronickej podobe, výpisom nedoplatkoch žalovaného, a ostatným obsahom súdneho spisu. Poukázal na § 13 ods. 7 zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom, podľa ktorého na úhrady za tieto služby sa použije zákon NR SR č. 212/1995 Z.z. o koncesionárskych poplatkoch (ďalej len ZoKP). V zmysle § 3 tohto zákona je platiteľom poplatkov fyzická osoba, ktorá vlastní prijímač. Platiteľ poplatku je povinný zaplatiť poplatok za prijímač vyberateľovi poplatku vo výške ustanovenej týmto zákonom. Povinnosť vzniká prvým dňom mesiaca po tom, ako platiteľ poplatku nadobudol prijímač a skončí sa posledným dňom mesiaca, v ktorom zanikla povinnosť platiť poplatok. Mesačná výška poplatku je podľa § 4 ZoKP 40,- Sk za používanie rozhlasových prijímačov pre fyzickú osobu. Ak platiteľ poplatku nesplní povinnosť a je v omeškaní so zaplatením poplatku dlhšie ako jeden mesiac odo dňa splatnosti, vyberateľ poplatkov Slovenská televízia a Slovenský rozhlas ho písomne vyzve na splnenie povinnosti podľa zákona. Ak si platiteľ poplatku nesplní povinnosť označenú vo výzve, uplatní si Slovenský rozhlas alebo Slovenská televízia právo na úhradu nedoplatku na príslušnom súde. Ustanovenie § 8 ZoKP definuje, kto a za akých okolností môže sa žalobou na súde domáhať úhrady nedoplatku. Z jeho ustanovení vyplýva, že po uplynutí výzvy platiteľovi na splnenie povinnosti si môže toto právo na príslušnom súde uplatniť Slovenský rozhlas, pričom v tomto prípade si právo na súde uplatnil subjekt, ktorému bola pohľadávka postúpená. Žalobca aktívnu legitimáciu v spore preukazoval zmluvou o postúpení pohľadávky, ktorá bola súdu doručená v elektronickej podobe. Súd tento dôkaz neakceptoval a vychádzal z toho, že žalobca v spore nepreukázal aktívnu legitimáciu. Súdu predložil len dôkaz v elektronickej podobe a v spise sa nenachádza ani jej fotokópia, s ktorou by sa súd mohol oboznámiť. Ďalším dôvodom pre zamietnutie žaloby by bola skutočnosť, že žalobca nepreukázal doručenie výzvy na zaplatenie poplatku žalovanému. Táto písomná výzva podľa § 8 ods. 2 ZoKP je jednostranný adresný právny úkon, s ktorým citovaný zákon spája pre platiteľa poplatku a aj jeho vyberateľa presne určené právne následky. Spočívajú v tom, že ak adresát tohto právneho úkonu neuhradí nedoplatok ani v priebehu určenej lehoty určenej v písomnej výzve, je možné si právo na úhradu nedoplatku uplatniť na príslušnom súde. Ďalším právnym následkom je tá skutočnosť, že ak platiteľ poplatku poplatok neuhradí v určenej lehote, vznikne mu povinnosť platiť aj poplatok z omeškania. Ide tak o jednostranný právny úkon, kde prejavuje vôľu Slovenský rozhlas, resp. iný vyberateľ poplatku. Logickým výkladom je možné dospieť k tomu, že právne následky vyvolané týmto právnym úkonom môžu nastať iba jeho riadnym doručením platiteľovi poplatku. Súd dospel k záveru, že žalobca v konaní nepreukázal splnenie podmienky uvedenej v citovanom § 8 ods. 2 ZoKP, a za tejto situácie nemohli nastať ani právne následky vyplývajúce z prejavu jeho vôle. Konkrétne, že žalovanému nebolo umožnené uhradiť nedoplatok v dodatočne určenej lehote 21 dní, pričom až po uplynutí tejto lehoty mal Slovenský rozhlas oprávnenie podať žalobu na príslušnom súde. Dôkazné bremeno na preukázanie riadneho doručenia výzvy platiteľovi poplatku pritom zaťažuje v tomto prípade žalobcu. Súd preto žalobu pre nedostatok aktívnej pasívnej legitimácie žalobcu a nesplnenie podmienky určenej v § 8 ods. 2 ZoKP zamietol. O trovách konania rozhodol podľa 142 ods. 1 OSP, ale vzhľadom na to, že úspešný žalovaný si náhradu trov konania neuplatnil, súd mu takýto nárok nepriznal. 3. Proti tomuto rozsudku podal odvolanie žalobca podaním doručeným súdu dňa 14.05.2010. Poukázal na to, že podával viacero návrhov na začatie konania s podobným obsahom ako v prejednávanej veci. Využil možnosť uvedenú v ustanovení § 42 ods. 1 OSP a žalobu a všetky dôkazy predložil uložené na DVD nosiči. Keďže boli opatrené zaručeným elektronickým podpisom, prihliada sa na ne ako na originál. Na DVD nosiči sa nachádzajú všetky dôkazy, na ktoré sa žalobca odvoláva vo svojej žalobe. Pokiaľ ide o aktívnu legitimáciu, žalobca je presvedčený, že súd dospel k nesprávnemu právnemu posúdeniu veci. Žalobca nadobudol pohľadávku na základe postúpenia, pričom postupcom bol Slovenský rozhlas ako pôvodný veriteľ. Okresný súd Bratislava 1 vo veci vedenej pod spisovou značkou 7C/144/2006 meritórne rozhodol o tom, že zmluva o postúpení pohľadávky je platná, a na jej základe došlo k zmene veriteľa. Postúpenie pohľadávky neodporovalo žiadnemu právneho predpisu. Na žalobcu tak prešla pohľadávka aj s príslušenstvom, a všetky práva s ňou spojené. Teda aj právo uplatniť si túto pohľadávku na súde. Žalobca ďalej namietol, že súd v napadnutom rozsudku skonštatoval, že žalobca nepreukázal skutočnosť, že oznámenie o postúpení pohľadávky bolo žalovanému skutočne doručené. V tomto smere žalobca zdôraznil, že žiadny doklad o obsahu zásielky nie je možné zabezpečiť, s výnimkou notárskej zápisnice, ktorá osvedčuje priebeh odosielania zásielky a to od vkladania listiny do obálky až po odovzdanie zásielky na poštovom úrade. Nie je možné dokázať, čo sa v konkrétnej zásielke nachádzalo a či adresátovi nebola odoslaná len prázdna zásielka. Zabezpečovanie notára pre každú zásielku, ktorá sa kedy odosiela, je nemysliteľné, a preto súd nemôže požadovať preukázanie obsahu odosielanej zásielky. Občiansky zákonníka vyžaduje, aby postupca - Slovenský rozhlas oznámil dlžníkovi postúpenie pohľadávky. Sankciou za to, že tak postupca neurobí je to, že dlžník sa svojho dlhu zbaví ak splní pôvodnému veriteľovi. Následkom neoznámenia tak nie je stav, že postupník sa nestal veriteľom pohľadávky, ale len to, že musí akceptovať splnenie dlhu pôvodnému veriteľovi. Pre úspešné vymáhanie pohľadávky v súdnom konaní tak nie je postupník povinný preukázať, že dlžník o postupe nevie. Postačuje preukázať to, že sa platne stal veriteľom pohľadávky. Túto skutočnosť žalobca preukázal okrem iného aj predložením zmluvy, ktorou došlo k postúpeniu pohľadávky zo Slovenského rozhlasu na žalobcu. Zákon navyše neustanovuje povinnosť doručiť výzvu, ale povinnosť vyzvať dlžníka. Keďže Slovenský rozhlas nepoznal inú adresu dlžníka, vyzval dlžníka len na adrese, ktorú mal k dispozícii. Slovenský rozhlas nedisponuje s osobnými údajmi, ktoré by mu umožňovali zistiť aktuálny pobyt dlžníka v Centrálnom registri pobytu obyvateľov. Slovenský rozhlas si tak svoju povinnosť oznámiť dlžníkovi postúpenie pohľadávky splnil odoslaním oznámenia na jedinú jemu známu adresu. V tejto súvislosti poukázal žalobca na povinnosť žalovaného oznámiť Slovenskému rozhlasu zmenu trvalého bydliska v lehote do 30 dní. Vyplýva to z § 3 ods. 8 písm. b/ zákona č. 212/1995 Z.z. Žalobca považuje za neprípustný taký výklad zákona, že len faktickým odchodom z adresy bydliska bez splnenia zákonnej oznamovacej povinnosti, by sa dlžník zbavil svojej povinnosti zaplatiť dlžný koncesionársky poplatok. Súd tak v konaní poskytol ochranu žalovanému, ktorý sa v konaní nebránil tým, že nemal povinnosť zaplatiť koncesionársky poplatok. Bránil sa jedine tým, že si neprevzal výzvu na úhradu dlhu. Z tohto dôvodu sa žalobca domáha, aby odvolací súd napadnutý rozsudok súdu prvej inštancie zmenil a žalobe vyhovel v celom rozsahu tak, že žalovaného zaviaže zaplatiť žalobcovi sumu 6,30 eur a nahradiť mu trovy konania. 4. Žalovanému bolo odvolanie žalobcu doručené dňa 30.05.2013 s výzvou, aby sa k nemu vyjadril, čo žalovaný neurobil. 5. V priebehu odvolacieho konania vstúpil do platnosti zákon č. 160/2015 Z.z. Civilný sporový poriadok, účinný od 01.07.2016, (ďalej len CSP). Podľa § 470 ods. 1 CSP ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa § 470 ods. 2 veta prvá CSP, právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Krajský súd preto prejednal odvolanie žalobcu ako súd odvolací podľa § 34 CSP, v napadnutom rozsahu podľa § 380 ods. 1 OSP, bez nariadenia pojednávania podľa § 385 CSP. Dospel k záveru, že nie sú splnené podmienky na zmenu a ani na zrušenie napadnutého rozsudku. 6. Odvolací súd sa nestotožňuje len s tou časťou odôvodnenia napadnutého rozsudku, v ktorej súd prvého stupňa uviedol svoj záver o neexistencii aktívnej legitimácie žalobcu z dôvodu, že podľa § 8 ods. 3 zákona č. 212/1995 Z.z. sa môže domáhať úhrady koncesionárskych poplatkov výlučne Slovenský rozhlas. Je dôvodná odvolacia námietka, že ak by boli splnené zákonné náležitosti, zmluvou o postúpení pohľadávok by prešli všetky práva z uplatneného nároku na žalobcu. Bolo povinnosťou súdu prvého stupňa oboznámiť sa aj s dôkazmi predloženými elektronickou poštou. Ak spĺňali zákonom požadovanú formu a bola priložená zmluva o postúpení pohľadávky, súd mal ďalej skúmať, či nastali účinky postúpenia pohľadávky v súlade s ustanovením § 526 OZ. Žalobca však v konaní vo veci nepreukázal ďalšiu rozhodnú skutočnosť, že pôvodný veriteľ a jeho právny nástupca doručil žalovanému výzvu v súlade s § 8 ods. 2 zákona č. 212/1995 Z.z. na splnenie povinnosti uhradiť koncesionársky poplatok. Žalovaný sa k žalobe vyjadril na pojednávaní dňa 21.3.2013 tak, že nevie o akú pohľadávku žalobcu sa jedná. Kedysi býval na B. a neskôr sa presťahoval. Z potvrdenia Registra obyvateľov SR na č.l. 15 vyplýva, že na súčasnej adrese trvalého pobytu - B. 6, I., je žalovaný prihlásený už od 21.01.1998. Napriek tomu právny predchodca žalobcu - Slovenský rozhlas výzvu na úhradu nedoplatkov zo dňa 20.10.2005 adresoval žalovanému na adresu B. XX, I., a domáhal sa úhrady nedoplatkov za koncesionárske poplatky za obdobie rokov 2002 až 2003 (výpis nedoplatkov na č.l.6). Výzvu tak doručoval na adresu, na ktorej sa žalovaný nezdržiaval viac ako 7 rokov. Až po doručení takejto výzvy by vzniklo Slovenskému rozhlasu podľa § 8 ods. 3 zákona č. 212/1995 Z.z. právo na vymáhanie nedoplatku súdnou cestou, a táto podmienka splnená nebola. 7. Z uvedených dôvodov odvolací súd napadnutý rozsudok podľa § 387 ods. 1, 2 CSP ako vecne správny potvrdil. Podľa 396 ods. 1 v nadväznosti na § 262 ods. 1 a § 255 ods. 1 CSP odvolací súd nepriznal úspešnej strane žalovaného nárok na náhradu trov odvolacieho konania, pretože mu žiadne trovy v odvolacom konaní nevznikli. 8. Toto rozhodnutie bolo prijaté pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha - dovolací návrh (§ 428 CSP).

